Nuwe Afrikaanse stromingsdienste beskikbaar(Foto: Kaboompics/Karolina/Pexels.com) Internetstromingsdienste is ŉ gewilde platform om na gesogte televisiereekse en rolprente te kyk. GloTV, Dapper Media en RoepTV.com het reeds die pas aangegee as Afrikaanse stromingsdienste en nou is NET Afrikaans en Jou Afrikaans twee nuwe platforms wat kykgenot in Afrikaans aanbied. NET Afrikaans is die eerste betaalde kyk-op-aanvraag (Android-gebaseerde) televisievermaaklikheidsapp (soortgelyk aan Netflix en Showmax) met splinternuwe, eksklusiewe Afrikaanse inhoud. Die handelsnaam is afgelei van Netwerk Afrikaans en sou kykers dit verkies, kan dit aanvullend tot ander kanale gekyk word. Die koste om aan te sluit beloop R79 per maand vir vier digitale toestelle (byvoorbeeld ŉ rekenaar, televisie, slimfoon en tablet) per intekenaar. “Wat ons nóú doen, doen ons vir Afrikaans. Ongeag van hoe jy dit in jou huis praat, bly Afrikaans ŉ taal met ŉ toekoms uit eie reg wat splinternuwe eksklusiewe kykgenot verdien wat oor die landsgrense heen geniet, gepraat en gekyk kan word,” sê Retha van Reenen, handelsmerk-ambassadeur vir NET Afrikaans. “Tans bied ons intekenare 15 splinternuwe reekse, waarna nuutgeskepte produksies deurentyd eksklusief op die vermaaklikheidsapp gelaai sal word om volhoubare kykgenot van topgehalte te verseker,” verduidelik Van Reenen. ŉ Paar van die nuutgeskepte leefstyl- en vermaakprogramme wat NET Afrikaans eksklusief bekendstel, sluit in: “NET Afrikaans-intekenare kan soveel programme kyk wat hulle wil, net wanneer hulle wil. Hulle word natuurlik ook saam met produksiehuise uitgenooi om tree vir tree saam met ons te groei en hul idees vir nuwe programme met ons te deel. Splinternuwe dramareekse en flieks is ook op die horison namate NET Afrikaans se gewildheid onder intekenare groei.” Sluit aan by NET Afrikaans deur die webwerf te besoek. Jou Afrikaans, wat onder andere die sanger Steve Hofmeyr aan die stuur het, bied ŉ platform vir Afrikaanse inhoudskeppers om hul flieks, reekse, dokumentêre, kortflieks en ander vermaaklikheidsidees te wys. Die helfte van alle inkomste wat deur Jou Afrikaans gegenereer word, word teruggeploeg in die skepping van nuwe Afrikaans-inhoud. “Jou Afrikaans gooi jou toe met Afrikaanse reekse, sport, kinderprogramme, ou rolprente, nuwe rolprente – met niemand om vir ons voor te skryf nie,” sê Hofmeyr. “Werklik bevryde Afrikaans, bevryde kuns, bevryde vermaak – as dit is wat jy wil hê, sê ja vir Jou Afrikaans. Ongekaapte kykvryheid vanaf die Kaap tot in Canberra, vanaf Perth tot in Pretoria.” Besoek Jou Afrikaans se webwerf hier.